‘এম এস ধোনি: দি আনটোল্ড স্টোরি’র পর জীবন কতটা বদলেছে?
খুব একটা বদলায়নি। আগের মতোই ডান্স ক্লাস, জিমনাস্টিক্‌স শেখা চলছে। তবে এখন রাস্তাঘাটে লোকে দেখলে চিনতে পারে। সেটা অবশ্য ছবির জন্য, আমার জন্য নয়। এখনও প্রচুর কাজ করা বাকি! কিন্তু বন্ধুদের সঙ্গে লাঞ্চ, ডিনার বা ব্রেকফাস্টে যাওয়া, ঘরে একা থাকলে রান্না করা চলছেই।
বন্ধুদের সঙ্গে নিজের শিডিউল মেলাতে পারছেন?
দে আন্ডারস্ট্যান্ড মাই ওয়ার্ক। তাছাড়া আমার যে অনেক বন্ধু, এমন নয়। হাতেগোনা কয়েকজন। আমরা একসঙ্গে খেতে যাই, আড্ডা দিই, বা সিনেমা দেখতে যাই। আমি আসলে খুব ঘরকুনো।                
আপনি বুঝি খেতে খুব ভালবাসেন?
যা যা খাওয়া আমার বারণ, তার সবগুলোই খেতে ভীষণ ভালবাসি! চকোলেট অন্ত প্রাণ আমি। যে কোনও ফর্মে চকোলেট ভালবাসি। পিৎজাও। আর ভারতীয় যে কোনও খাবার তো বটেই। এখন খাওয়াটা মেপে করতে হয়। প্রচণ্ড!
আপনি তো মডেলিং করতেন, এ ব্যাপারে কড়া অনুশাসন তো তখনই মানতে হতো।
ঠিকই। কিন্তু তখন তো অ্যাসাইনমেন্ট অনুযায়ী সবটা হতো, ফলে এখনকার মতো অত কড়া রেজিম ছিল না। এখন অনেক বেশি ফিজিক্যাল অ্যাক্টিভিটির মধ্যে থাকতে হয়।
সম্প্রতি ডাব্বু রত্নানির সঙ্গে টপলেস শ্যুট করলেন...বডি পজিটিভিটি কতটা দরকার বলে মনে করেন?
আয়্যাম ইউজড টু সুইমওয়্যার্স অর বিকিনি। কারণ সমুদ্রের ধারে বা বিচ হলিডে’তে এগুলোই পরার চল। ফলে এখন কোনও সাহসী শ্যুটের জন্য যে আলাদা করে আমাকে স্বাচ্ছন্দ্য খুঁজতে হয়, তা নয়। সেরকম ছুঁৎমার্গ কোনও দিনই ছিল না। আমার তো মনে হয়, নিজের শরীরে কমফর্টেবল হওয়াটাই বডি পজিটিভিটি। তার সঙ্গে শরীরের কমপ্লিট ফিটনেসটাও দরকার।
‘কুং ফু যোগা’ তো অ্যাকশন ছবি। কী ধরনের ট্রেনিং নিলেন?
আসলে আমাদের ট্রেনিং নেওয়ার সময়ই ছিল না। সবকিছু খুব তাড়াতাড়ি করে ফেলতে হয়েছে। গত এক বছর ধরে জিমন্যাস্টিক্‌স শিখছিলাম। অডিশনের সময় সেই কনফিডেন্সটা কাজে লেগেছিল। কিন্তু বেশ কঠিন! অনেক স্টান্ট করতে হয়েছে, যেগুলো সম্পর্কে আমার ধারণাই ছিল না। আই ইভন ব্রোক মাই মাস্‌লস! ছবিটা আউট অ্যান্ড আউট অ্যাকশন। কিন্তু জ্যাকি চ্যান ব্র্যান্ড অফ অ্যাকশন। কমেডিও আছে। লোকে সবকিছু দেখে হাসবে! তাছাড়া ভারত-চিন প্রযোজনা হিসেবে ছবিটা দু’দেশের ইন্ডাস্ট্রির জন্য গুরুত্বপূর্ণও।
জ্যাকি চ্যানকে কেমন দেখলেন?
দারুণ মানুষ! খুবই মজার। সারাক্ষণ যে মজা করছেন তা নয়। কাজের ব্যাপারে দারুণ সিরিয়াস! সুপারস্টাররা যেমন হন আর কী। ডাউন টু আর্থ, প্রোফেশনাল। কাজ করে ভাল লাগতে বাধ্য। 
প্রচুর ঘুরলেন তো গোটা শিডিউলে! ঘরকুনো বললেন এদিকে নিজেকে?
যখন ছবিটার ফিল্মিং চলছিল, তখন লম্বা ট্রাভেল করতে হয়েছিল। চিন আর আইসল্যান্ডে মূলত। ভারতেও। এখন ছবির প্রচারের জন্য খুব ট্রাভেল করতে হচ্ছে। আপনার সঙ্গে কথা শেষ হলেই ফ্লাইট ধরতে যাব! তবে চিনে যে ক’দিন ছিলাম, ঘুরতেই পারিনি। পুরো সময়টা সেট’এ ছিলাম। দু’মাসে দু’দিন বোধহয় ছুটি পেয়েছিলাম (হাসি)! তার মধ্যে একদিন চুটিয়ে শপিং করেছি। ফলে কাজের মধ্যে ডুবে থেকেই ট্রাভেল!  
ইনস্টাগ্রামে মাঝে মাঝেই ডান্স সেশনের ভিডিও আপলোড করেন আপনি...।
হিপহপ আমার ভীষণ পছন্দের। আমার শরীরের ধরনটাও হিপহপের জন্য আইডিয়াল। আগে ইউটিউব দেখে মুভ্‌স কপি করতাম। কিন্তু এখন মনে হয় বেসিক্‌স জানা দরকার। তাই ক্লাস করা শুরু করেছি। তাছাড়া আমি একেবারেই অ্যান্টি সোশ্যাল! তাই হাতে সময় অনেক। এই সময়গুলোয় কিছু না কিছু শিখতেই থাকি।
নিজেকে ঘরকুনো বলছেন, অ্যান্টি সোশ্যাল বলছেন। কিন্তু পাপারাৎজি আপনার আর টাইগার শ্রফের একসঙ্গে সময় কাটানোর ছবি তুলেই যাচ্ছে সারাক্ষণ। ডিনার ডেট বা হলিডে...।
তার মানেই আমরা ডেট করছি না! মিডিয়া আমাকে সব সময়েই জিগ্যেস করে, টাইগারকে ডেট করছি কিনা। আর আমিও বলে যাই, ডেট করছি না! জিনিসটা এভাবেই চলতে থাকে। লোকের স্পেক্যুলেট করার থাকলে করবেই, আমি কী করতে পারি!
‘কফি উইথ কর্ণে’ টাইগার বলেছেন, দিশা পটনি মেক্‌স মি লুক গুড। কী বলবেন?
আমি দেখি না শো’টা। ফলে ও কী বলেছে, জানি না। টাইগার আসলে সকলের ব্যাপারেই ভাল ভাল কথা বলে। ও জানে, হাউ টু মেক পিপ্‌ল হ্যাপি। আসলে আমাদের বন্ধুত্ব খুব জোরালো। ফলে গসিপ আমাকে তো অ্যাফেক্ট করেই না। ওকেও না। তবে একটা কথাই বলি, আমাদের সম্পর্ক আছে বলে যে ক’টা খবর দেখেন— তার কোনওটা সত্যি নয়।